gentaiscool/nusaparagraph_topic huggingface dataset:
Aku ora seneng nonton bal-balan. Luwih males meneh, yen aku dijak nonton bareng utowo sing kerep disingkat nonbar karo wong-wong. Tekan saiki aku ora tau jajal nonbar neng endi wae. Soale, neng bayanganku kui yen nonbar kui kudu neng kafe. Mesthi neng kono, akeh wong sing ora tak kenal. Yen pertandingane kui gedhe, final piala dunia, mesthi panggone kui bakal sesak banget. Wis sesak, iso wae neng kafe kui bakal ribet banget. Ora iso aku wengi-wengi neng panggon sing rame koyo ngono kui. Aku nek wis bengi kui ngantukan. Bukanane bengok-bengok bareng neng kono, aku malah iso turu. Oh iya, sing ora tak senengi seko nonbar kui bengok-bengko mau. Sok ngerti-ngerti kaget aku yen krungu wong bengok-bengok.

Topic: sports
Crita rakyat sing mulai ilang kuwi biyasane amarga ora ana sing ngelakoni utawa nerusake ceritane maneh. . Salah siji kasuse yaiku ning Pemalang. Akeh bocah sing ora ngerti asal mulane Lapangan Patih Sampun. Lapangan iki dijupuk saka jenenge salah siji patih ning Pemalang sing bisa ngerampungake kabeh tugas lan amanat ning itungan menit. Amarga saking cepete ngomong sampun, patih iki dijenengi Patih Sampun. Ana sawijine bupati sing arep nguji kemampuane, banjur njaluk digawekake dalan lurus saka kadipaten kanthi laut widuri. Banjur patih iki ngomong "Sampun" sak durunge rampung dititah karo bupati. Crita iki bakal ilang yen ora ana pemudha sing nggalakake crita iki Kamangka kuwi, ayo padha ngelestarekake crita rakyat ning daerah. 

Topic: culture & heritage
Sak liyane pendingin ruangan, onok sisan sing jenenge penghangat ruangan. Nek pendingin ruangan nduwe fungsi gawe ngademno ruangan, nek penghangat ruangan iku nduwe fungsi gawe ngangetno ruangan. Awak dewe sing urip nang negara tropis jelas gak kenal ambek alat iki. Hal iku polane penghangat ruangan luwe akeh dinggo nang negara sing nduwe patang musim, koyok Jepang, Korea, karo negara-negara nang Eropa. Pemanas ruangan iku onok macem-macem jenise. Mulai teko sing portabel, sing koyok AC dan nemplek nang dinding, utowo sing sentral. Roto-roto penghangat ruangan sing digawe nang njero ruangan gede utowo nang omah iku sing sentral, soale ben kehangatan e iku mau isok merata nang njero ruangan iku mau.

Topic: technology
Jaman saiki, laptop kuwi dadi barang sing penting banget amarga akeh kebutuhan kerja sing digarap nganggo laptop kaya ngetik, nggawe program, desain, nggawe musik, main game, uga kanthi produksi lan dodolan. Laptop iki uga bisa dadi sumber mata pencaharian sing pasti, apa maneh pas wayah pandemi wingi, kabeh serba digarap ning omah lan serba digital. Amarga kuwi, jaman saiki wong kantoran wis mulai melek marang informasi lan jenis laptop miturut kebutuhane, nanging uga ana sing gampang kapusan amarga nawarake rega sing murah. Kamangka, awak dhewe kudu pinter lan golek informasi sing lengkap yen arep tuku laptop ben ora diapusi wong lan dadi rugine. 

Topic: technology
Aku bar tuku radio lan saiki lagi seneng ngerungokake stasiun radio sing mesti muter lagu-lagu campursari utawa lagu-lagu Banyuwanginan. Jareku, lagu-lagu campursari iki pancen penak nanging marai ngantuk, cocok yen dirungokake sak durunge turu. Nanging musik Banyuwanginan iki bedha amarga musike luwih rancak amarga ana senggakan sing khas. Aku njajal golek ning internet babagan musik Banyuwangi iki. Jebuk musik Banyuwangi iki campuran gamelan Jawa lan Bali nanging iramane luwih cepet swarane luwih banter amarga kanggone ngiringi penari gandrung. Banjur ning gamelan iki ditambah biola kanggo pantus utawa mimpin lagu. Aku dadi tambah seneng karo musik Banyuwanginan iki amarga bisa mbangkitake semangat yen wayah isuk.

Topic: culture & heritage
Liburan kuwi dadi cara ngilangake stres sing uga ndadekake bingung amarga efek sing dihasilake ya ora suwi. Wong sing liburan kuwi kadhang ngentekake dhuwit akeh lan uga marai repot awake dhewe. Pas liburan pancen seneng, nanging yen wis rampung liburan kuwi malah senep amarga ndelok rekening sing tambah tipis lan uga malah dadine susah. Kanggo wong sing duwe prinsip hemat, liburan ning panggonan larang iki dudu pilihan sing trep amarga bisa marai tambah stres yen wis rampung. Kamangka, wong sing sering liburan iki kudune bisa tetep liburan amarga nduweni kemampuan manajemen keuangan sing apik lan uga ngutungake mental lan dompet. 

Topic: slice of life
Tasya isih nduwe keluwarga ning Sulawesi, yaiku ning Toraja. Ing sawijining dina, di daerah Toraja kuwi ana upacara mengeti sedane simbahe Tasya. Tasya lunga menyang Sulawesi numpak pesawat saka Jogja karo bapake. Barang nyampe ning tlatah Toraja, Tasya kaget campur seneng amarga bisa nyaksekake upacara adat Rambu Solo saka cedhek. Upacara iki kaya nutup peti lan ana acara ngorbanake kebo, sapi, utawa babi. Kabeh keluwarga padha ngumpul lan ngerayakke nganggo pesta adat. Upacara iki pancen ngetokake dhuwit akeh, nanging miturut kepercayaane wong Toraja, amalan wong sing wes seda kuwi bisa dadi akeh amarga nyenengake keluwarga sing ditinggal lewat upacara adat iki. 

Topic: culture & heritage
Usaha kuliner mbikak peluang ingkang ageng kangge profesi food stylist. Food stylist menika kados make up artist wonten bidang kuliner. Food stylist tugasipun mirip kaliyan fotografer kuliner, inggih punika kedah damel daharan katon eca lan menarik. Daharan ugi kedah awet nalika sesi foto. Pramila, tiyang ingkang gampang bosen utawi cuek kirang cocok dados food stylist. Padamelan food stylist nuntut kita dados tiyang ingkang detail. Gaji food stylist kalebet ageng amargi wonten Indonesia tasih langka tiyang ingkang ngertos bab padamelan menika. Padahal kathah perusaan saking lebet lan jawi Indonesia ingkang mbetahaken jasanipun food stylist kangge damel iklan produk daharan ingkang katon sae .

Topic: food & beverages
Gereja Mormon utawa gereja saka wong suci jaman akhir iki salah siji gereja sing dibangun kanggo wong sing percaya karo aliran Mormon utawa kebangkitan wong suci akhir jaman amarga ana revolusi ning Amerika. Revolusi iki disebabake angka penganut ajaran rohani merosot ning tahun 1770 kanthi 1780. Gereja Mormon pertama iki dibangun karo Joseph Smith taun 1805. Joseph Smith iki nganut paham universalis, yaiku ajaran sing bertentangan karo trinitas sing nganggep Bapa, Putra, lan Roh Kudus kuwi agung. Joseph Smith oleh wahyu kanggo nggawe gereja anyar amarga dekne nganggep yen ora ana gereja kristus sing sejati. Gereja iki berkembang ning daerah Nauvoo, Amerika Serikat. 

Topic: religion
Pacific Palace Hotel, salah satunggaling penginepan ingkang panggonanipun wonten kota Batam, Kepulauan Riau gadhah konsep ingkang benten kaliyan hotel-hotel sanesipun. Bentukipun hotel kados kapal pesiar ingkang mewah. Pas sanget kaliyan panggonanipun ingkang wonten pinggiripun dermaga kapal feri. Lokasinipun hotel menika ugh cerak kaliyan bandara dados pas kangge nyelenggarakake acara bisnis kados rapat, seminar utawi pesta. Maneka ruangan ingkang saged dipilih miturut kabetahan. Wonten fasilitas kados wifi, proyektor, lan perlengkapan audio-visual ingkang komplit kangge ndukung acara bisnis. Kapasitas Pacific Palace Hotel Batam kalebet ageng. Hotel menika saged nampung 2500 pengunjung. Turis saged check in saking jam kalih siang lan check out ngantos jam kalih welas siang. Nanging, jam check in lan check out saged dirembug bareng resepsionis. 

Topic: leisures
Nag jareku senjata tradisional iku iso dadi simbol ambek dadi karya sing gambarno daerah iku maeng. Soale senjata tradisional angger daerah iku mesti bedo mboh iku bentuke, jenenge, utowo warnae barang yo iso ae bedo. Lah salah sijine iku keris, senjata iki ancene senjata tradisional sing ora angger daerah iku duwe, keris asale iku teko Jawa. Mangkane nag museum-museum senjata, sejarah, utowo barang antik mesti ono sing jenenege keris. Jarene koncoku keris iku ora sembarang senjata soale nag gawe iku kudu ono upcara utowo ritual kusus sing kanggo gawe keris. Jarene nag ora ono upacara utowo ritual sing kusus kerise iku ora iso sakti.

Topic: culture & heritage
Pas aku lungo teko suroboyo nang jogja, aku numpak bis soale murah masio rodok suwe. Terus pas nang jeru bis tibak'e supire muter lagu Suwe Ora Jamu. Laku ora ngerti lagu iku asline teko endi tapi lagune iku enak direngekno terus pase pol ambek digawe iring-iring pas numpak bis. Mari ngunu polahe aku pengen ngerti lagune lengkape koyok opo, akhire aku goleki nang google iku asline lagu teko daerah endi. Tibak'e lagu iku teko Yogyakarta. Lagu iki tembangane iku gampange pol diiling-iling. Soale ora akeh ambek mok saitik koyok pantun. Lah lagu iki asline yo ora mok lagu asal gawe tapi yo ono ceritone yaiku nyeritakno ono wong sing wes konconan utowo suwe ora petuk tibak'e pas petuk ora tambah garai seneng tapi tambah garai gelo.

Topic: culture & heritage
Yen awak dhewe gelem sugih cepet kui, awak dhewe kudu dodolan. Kerjo kantoran pancen iso gawe sugih nanging luwih suwe. Kerjo kantoran kui duwit sing awak dhewe tompo kui tergantung atasane dhewe. Sak piro wae usaha sing awak dhewe toke, yen bose dhewe ngomong awak dhewe ora pantes gajine mundak, gajine dhewe bakal sak mono-mono wae. Bedo cerito yen awak dhewe dodolan. Duwit kui sing ngelola awak dhewe. Meh awak dhewe pek dhewe utowo gawe duwite tuku piranti sing ngelancarke usahane dhewe, kui urusane dhewe. Awak dhewe sing ngatur kabeh perokoro sing bakal didalani. Sing paling penting, usahane dhewe ora bakal disia-siake karo sopo-sopo.

Topic: business
Nang KBBI, wirausaha iku gabunggan teko rong kata sing masing-masing nduwe arti. ‘Wira’ iku artine pahlawan, terus ‘usaha’ iki siji kegiatan sing ngerahno tenaga ambek pikiran gawe nyapai sesuatu. Kata wirausaha iku isok diartikno dadi uwong sing ngelakoni sesuatu ambek kabeh kemampuane gawe nyapai sesuatu. Definisi kewirausahaan iku suatu usaha gawe nentukno, ngembangno, terus nggabungno inovasi, kesempatan, ambek cara sing luwe apik gawe nduwe nilai sing luwe jero nang kehidupan. Kewirausahaan iku upaya sing ngelibatno sumber daya liyane ben isok nyiptakno kekayaan ambek kemakmuran teko penciptaan lapangan kerja ambek penghasilan produk sing dibutuhno masyarakat. Sumber daya sing dilibatno iku mulai teko sumber daya alam, modal, karo teknologi.

Topic: business
Nek ben mari nonton pertandingan olahraga iku, akeh banget supporter sing mesti ngelakoni konvoi gawe ngerayakno kemenangan tim sing didukung ambek wong-wong iku. Mbasio talah menang gawe melbu 16 besar tok, iku pun tetep ngelakoni konvoi. Pokok ben menang, pasti konvoi nang dalan raya. Nek menange wes final seh wajar, tapi nek sek buru melbu nang semifinal iu rasane gak penting gawe ngelakoni konvoi. Ngerayakno kemenangan tim olahraga dengan bentuk konvoi iku ancen dasarane gak penting sih. Wes marakno macet nang dalan raya, durung maneh engkok nek moro ricuh, walah tambah ruwet kabeh. Opo maneh nek konvoine iku pas awan, tambah ngerusoni dalan ae. Terus bengak bengoke iku marakno kuping brebeken. Wes nambah polusi udara, nambah polusi suara sisan. Gak onok apike lah pokoke.

Topic: sports
Awak dewe sing wes urip ndek permukiman warga iku pasti wes biasa ambek urip bertetangga. Sifat tonggo iku dewe onok sembarang kalir. Teko sing apikan nemen sampe ngguatheli nemen yo onok. Biasane, tonggo sing nduwe sifat problematik dan nggatheli iku maleh dadi mungsone kabeh uwong. Tanda-tanda uwong sing dimungsoni kabeh uwong iku pasti awale mergo nggolek perkoro disikan. Dan iku gak nang siji uwong tok, tapi nang kabehe. Terus saiki gatekno deh. Misal onok uwong sing awale iku biasa ae, terus maleh akrab karo tonggo sih nggatheli iku sisan, pasti wong iku melu dimungsoni sisan. Alesane iku biasane gak gelem engkok katutan ambek wong sing nggatheli iku sisan, dadi milih gawe menjauh.

Topic: slice of life
Nek ngomongi jodoh kui sok-sok ora masuk neng logikane dhewe. Awak dhewe iso ketemu jodone dhewe sak durunge awak dhewe ngerti opo-opo babagan cinta. Koyo ibu sama bapakku. Pisanan wong tuwoku ketemu kui pas dheweke isih cilik. Bapak karo ibu kui jarak 5 taun. Pas ketemu kui, ibuku lagi dolan neng omahe sedulure. Sedulure kui koncone simbahku sing seko bapak. Dadi ora sengojo dheweke podo ketemu. Nek ora salah pas kui ibuku umur 5 taun. Artine bapakku pas kui umure kiro-kiro 10 taun. Mungkin pas kui, ibuku uga ora iling rupane bapak koyo piye lan ora nyongko barang yen pas gedhe dheweke  bakal nikah.

Topic: slice of life
Akeh wong sing ngomong nag jus pelem iku akeh kasiate. Yo bener se, soale pelem ae iku akeh vitamin C-ne, terus vitamin C yo akeh fungsine kanggo awak. Nag situse Halodoc barang yo wes njelasno nag pelem akeh manfaate koyok contone nyego diabetes, njogo kesehatane jantung, ambek kesehatane moto. Sak liyane iku, pelem yo iso njogo imun-ne awak ben ora kenek infeksi. Tapi iku maeng nag gawe jus pelem'e ora atek dicampur karo gulo. Mok asli pelem tok ora ono campuran liyane. Soale saiki akeh wong sing gawe jus pelem dicampur karo bahan sing aneh-aneh, padahal nag dicampur iso garai kandungane maleh.

Topic: food & beverages
Biyen pas sinau masalah jumlah agama sing ono nag indonesia iku tibak'e akeh. Salah sijine yoiku islam. Terus sak liyane sinau masalah agama, tibak'e angger agama yo duwe patokan utowo pondosi gawe wong sing ngelakoni agoo iku koyok kitab sucine. Nag nang islam kitab sucine diarani al-qur'an. Nag jeru kitab iki ya macem-macem ilmu sing ngulangi wong sing ngelakoni agama iku gawe urip sing sakmestine. Ono sing ngulangi rukun, sabar, ambek podo-podo ngregani nang menungso utowo lingkungan sekitare. Dadi kitap suci agama iku ora mok ngajarno masalah agama tok. Tapi yo ngulangi yo opo carane wong iku iso keangkat derajate.

Topic: religion
Tari randai asale seko Sumatra Barat. Tarian iki duwe arti berandai-andai utowo ngebayangke. Tarian iki ora mung sekedar hiburan sing bentuke tarian, nanging uga ono kisah sing dicritani neng kono. Crita kui disampaike nganggo syair lan gurindam boso Minang. Awale tari iki dimainke karo 8 pasang lanang-wedok. Angka wolu kui dijipuk seko jumlah kepala suku sing ono neng kono disik. Saiki jumlah penari bebas nanging tetep kudu berpasanga. Irangani tarian iki ngaggo alat-alat musik seko daerah Minagkabau, koyo rabab, saluang, canai, lan talempong. Alat musik kui mengko sing ngatur tempo lan retmi tariane kui. Sak liyane nganggo instrumen musik, randai kui nganggo musik sing dihasilke seko awak, koyo vokal, hentakan sikil, tepokan neng katok, lan petikan driji.

Topic: culture & heritage
Tonggo iku ancene iso kenek dianggep koyok dulur nag ancene rukun, tapi nag ora ruku ambek tonggone iku koyok-koyok urip nang alas soale ate lapo-lapo mesti wedi. Mangkane tokoh masyakat awit teko RT, Kepolo sampek kyai karo ulamat, mesti nganjurno urip ambek tonggo iku kudu rukun, ojo sampek nyelattu tanggane sing akhire dadekno tonggo iku maeng loro ati. Nah nag sampek tonggoe iku maeng loro ati, iku wes angel, tapi carane yo kudu jaluk sepuro disiki ojo sampek ora jaluk sepuro saole iku kuncine ben balek rukun maneh. Mangkane wong sing rukun ambek tonggo mesti uripe iku ayeme megilan masio ora duwe opo-opo.

Topic: slice of life
Simbah mundhut lading kuwi saka tanganku amarga jare aku ora bisa ngasah ladhing. Simbah ngendikan yen arep ngasah lading kudu ngerti tata cara lan panggon mata ladinge ben ora kethul lan angel digawe. "Kene le, delok kuwi, yen kowe ngasahe ora pinter, pucuke ladhing ki ora mung kethul, tapi ya bisa ngerusak lan angel yen arep digawe maneh,". Simbah mundhut watu kali lan mulai ngasah lading manut kemiringane mata lading lan kudu searah. Jare pancen watu kali paling apik kanggo ngasah lading tinimbang watu liyane. "Yen ngasah lading ya kudu nyediakake banyu ben ladinge ora ketutup serbuk wesi bekas lading, marai cepet karaten"

Topic: food & beverages
Adang sekul sakmenika sampun gampil. Tiyang ingkang boten pinter masak ugi saged adang sekul amargi wonten piranti ingkang asmanipun magic com utawi rice cooker. Kita cekap mencet tombol cook, sekulipun bakal mateng. Benten kaliyan jaman biyen ingkang kedah ngangge piranti kados kukusan saking anyaman pring ingkang dipasang ngadep dandang. Wonten ugi ingkang ngangge periuk nasi. Bentenipun periuk nasi kaliyan piranti sanesipun inggih menika wonten gagang alumunium ingkang damel sekul dados cepet mateng. Periuk nasi lumrahipun dipunangge kaliyan tiyang Sunda jaman biyen. Piranti menika gadhah asma sanes, inggih punika kastrol. Ketimbang kukusan, periuk nasi langkung cepet panas amargi sedaya bagianipun kadamel saking aluminium. 

Topic: food & beverages
Biyen pas aku kulia, aku duwe konco sing sampek saiki isek nyambung, masio saiki wes arang petok, tapi isek nyambung terus. Yo iso diarani aku ambek deke iku wes meh koyok dulurlah, nag aku butoh opo-opo mesti jaluk tolong deke, yo podo ae ambek deke, nag deke butoh opo-opo biasane yo jaluk tolong aku. Yo wes koyok keluarga dewelah. Masio awak dewek iki wes arange pol petuk paling setahun yo mok petuk pisan, tapi yo isek akrape pol. Sampek kadang awak dewek iku kepikiran pengen kawe kantor dewe ben kenek gawe ngumpulno konco-konco sing wes ora tau petok maneh. Yo ancene sing jenenge konconan iku yo mesti kudu podo percoyoaan soale nag ora percoyo iku sing ono tambah pikiran elek tok.

Topic: slice of life
Jaman saiki, lagi usum krungu istilah circle pertemanan nang Indonesia. Nang bahasa sehari-hari, circle pertemanan iku lingkaran sahabat terdekat. Iki isok diartikno dadi sekelompok konco, sekelompok sahabat, utowo sekelompok uwong sing njalin hubungan cedek dalam jumlah terbatas. Lingkungan pertemanan iku dianggep terbatas mergo wong-wong sing nang kelompok iku nduwe kesamaan. Contohe teko hobi, minat, utowo profesi sing podo. Biasane uwong isok dadi bagian teko circle iku pas ngeroso ‘klik’ pas gak sengojo ngobrol ambek salah siji anggota circle iku mau. Teko kono, de’e bakal dijak gabung nang circle mau. Gawe sebagian uwong, nduwe circle sing nyambung iku akeh nggowo efek sing positif, bahkan gak jarang sisan sing ndatengno manfaat gawe uwong iku.

Topic: slice of life
Yen awak dhewe pengen iso dodolan utowo dadi pengusaha kui, awak dhewe kudu duwe karakter kendel jupuk resiko. Karakter kui sebenere ora gampang dientoke nanging ora ono sing ora mungkin neng donyo iki. Supoyo awak dhewe duwe karakter kui ono beberapa hal sing iso awak dhewe lakoke. Sing kesiji, awak dhewe kudu sinau disik carane supoyo ora wedi gagal utowo rugi. Soale kui penting kanggo awak dhewe entuk pengalaman sing luwih akeh. Pengalaman kui sing mengko bakal ngewangi awak dhewe dadi wani jupuk resiko. Sing keloro, awak dhewe kudu ngitung kerugian sing bakal awak dhewe entok yen gagal. Kui iso gawe awak dhewe ayem mergo kebayang opo sing bakal awak dhewe adepi.

Topic: business
Pas nag omah mesti aku nang sawah golek jagung enom sing kenek digawe gimbal, jangan, ambek ditunu. Jagunge ancene isek seger-seger tapi kadang yo ono sing bogang, enom, pas-pasan, ambek ketuwek'en. Mangkane aku milihe sitok-sitok sing sekirane kenek diolah. Ciri-cirine gampang, nag rambute iku maeng wes ireng rodok garing, berarti iku wes enak, cocok gawe diolah koyok digodok, digimbal ambek liyan-liyane. Mari oleh jagung, aku langsung ndelok wit pelem sing ono nag galengane sawah. Tiba'e akeh sing tuwek, nah pelem iku nag wes tuwek biasane pucuke pelem iku ora lincip tapi gepak, ambek warnae iku ijo tuwek sampur ono putih-putihe. Nag mateng nag uwit malan luweh enak soale rasane isek asli durung kecampuran opo-opo koyok karbit sing biasani digawe mateng no.

Topic: food & beverages
Xiaomi iku perusahaan elektronik swasta teko Tiongkok. Xiaomi iki nduwe kantor pusat nang Beijing, Tiongkok. Perusahaan iki didirikno pas tanggal 6 April 2010. Pendiri Xiaomi iku jenenge Lei Jun. Jeneng Xiaomi iku asale teko boso Mandarin sing artine “beras cilik”. Produk elektronik sing diprodukisi ambek perusahaan Xiaomi yaiku smarth phone, komputer tablet, laptop, gelang pintar, pengisi baterai portabel, ambek TV. Perusahaan iki nduwe nilai luwe teko 46 miliar USD dan nduwe luwe teko 16.700 karyawan sing asale teko Tiongkok, Malaysia, Singapura, India, Filipina, ambek Indonesia. Pas tahun 2018, Xiaomi nempati peringkat papat secara global nang kelompok ponsel pintar. Pas tahun 2019, pengiriman ponsel Xiaomi iki nyapai 125 juta unit.

Topic: technology
Aku duwe ponakan sing seneng nari. Bocahe seneng melu-melu nari amarga ndelok panggung utawa acara ning TV lan ketok wis duwe bakat joget amarga seneng nonton video tari jaipong. Banjur karo kakangku dekne jajal dilebokake sanggar seni. Jebul malah seneng lan san saya semangat nari. Tari jaipong iki angel-angel gampang, dadi sinaune kudu wiwit cilik. Dina minggu, ponakanku wis budhal ning sanggar jam 8 isuk amarga kudu pemanasan. Amarga ponakanku aktif ning sanggar, aku dadi melu sinau nari maneh, bedhane aku sinau nari gambyong amarga kelase isine bocah-bocah enom. Kamangka kuwi, aku saiki uga melu nglenturake awak maneh ben bisa nari. 

Topic: culture & heritage
Jaman saiki, gak onok wong sing gak nduwe smartphone. Smartphone iku telepon genggam utowo telepon seluler pintar sing dilengkapi karo fitur sing mutakhir terus nduwe kemampuan sing duwur koyok komputer. Smartphone iki isok diartikno dadi telpon genggam sing bekerja nganggo perangkat lunak sistem operasi (OS) sing nyediakno hubungan standar ambek mendasar gawe pengembang aplikasi. Fitur umum nang smartphone iku mulai teko telepon, SMS, kamera, pemutar musik ambek video, internet, editing document, ebook viewer, aplikasi game, aplikasi chat, dan sek akeh maneh dan iku kabeh isok ditambah dewe dengan cara download aplikasine. Sistem operasi smartphone sing paling akeh dinggo iku onok loro, yaiku iOS karo android.

Topic: technology
Babagan sing paling ora bisa disangka pas olahraga kuwi yaiku kondisi pencernaan sing kurang apik kaya maag, kram otot weteng, lan sapanunggale. Kanggo atlet sing wis profesional, wis mesti bisa nangani masalah pencernaan wayah arep tanding amarga wis paham karo keadaane dhewe. Kanggo atlet amatir utamane sing isih pelajar, ana babagan sing kudu digatekake ben ora gampang cedera weteng pas lagi olahraga, yaiku sarapan. Sarapan sing dianjurake yaiku sarapan sak cukupe ben awak iki uga ana energi sing dihasilake. Banjur kaping loro yaiku pemanasan sing bener utamane ning bagian otot weteng ben ora ngerasakake kram. Kaping telu yaiku kudu ngerti kebutuhan nutrisi ben ora gampang luwe lan bisa konsentrasi.

Topic: sports
Dadi wong pengusaha iku sing apik ancene ora langsung ujuk-ujuk gede, tapi yo kudu diawite gal saitik ben ketok hasile. Terus yo kudu ngerti gawe usaha opo sing ancene sak jalan ambek wong sing ate gawe usaha maeng. Carane gawe usaha iku ora sepiro ewo, nah carane iku sing awitane iku kudu nemokno usaha sing ancene bidang iku maeng dikuasai ambek wong iku maeng soale nag ora dikuasai bakal keteteran kabeh, terus nag ono opo-opo mesti ruwet ora ngerti solusi sing ate gawe ngadepi masalah. Mari ngunu kudu kendel ambek wani jipek resiko soale nag ora kendel ambek gelem jipek resiko mesti bapak ora iso gede usahae ambek nag ono masalah mesti ora iso ngatasi.

Topic: business
Kabeh adat mesti duwe sesepuh sing dianggep penting nang adat iku. Lah nag desoku iku ono sing jenenge mbah bayan sing biasane mimpin acara adat nang desoku, terus nag ora dipimpin ambek mbah bayan maeng mesti wong-wong ora bakal mangkat. Dadi sing jenenge tokoh ada iku ancene wong penting sing dibutuhno ambek masyarakat iku makili utowo mimpin masyarakat iku gawe maju ambek berkembang. Mangkane sing jenenge tokoh adat iku ora kenek disepelekno soale tokoh adat iku wes duwe ilmu sing awak dewek kabeh iku ora iso delok sak piro duwure ilmune. Lah sing ngangkat tokoh iku yo wong sing nag daerah kunu iku soale wong kono sing ngerti.

Topic: culture & heritage
Nang daerah nggananku Lamongan iku duwe pirang-pirang tarian tradisional soale lamogan iku perbatasan ambek pirang-pirang daerah sing iso mengaruhi tarian tradisional iku. Nah tarian iku salah sijine yaiku taraian boranan. Tarian boran ngelambangno utowo gambarno uripe wong dodol sego boranan sing ono nag daerah kono. Tarian ngeniki saiki wes gak sepiro geminati para generasi enom sing ancene kudune ngerti citra ambek ciri khase daerahe dewe. Dinas pariwisata ambek kebudayaan kota lamongan ancene kudu ngelestarikno kebudayaan lamongan sing ancene mulai ate ilang. Soale iku wes dadi tugase sing sak durunge wes dianjurno teko menteri kebudayaan pusat ben kebudayaan lamongan ora ilang.

Topic: culture & heritage
Kamera polaroid utowo luwe dikenal ambek jeneng kamera langsung dadi iku model kamera sing isok ngeproses foto dewe nang njero awak kamera mbari dilakoni pemotretan. Kamera polaroid iki nganggo film khusus sing dijenengi film polaroid. Film polaroid sing isok ngasilno gambar sing onok wernone iku jenenge film polacolor. Kamera iki dirancang pertama kali ambek Edwin Land dan dipasarno ket tahun 1947. Pas tahun 1948, kamera iki dibanderol seharga 89,75 dolar. Hasil foto kamera polaroid iku nduwe ukuran khusus sesuai ambek jenis kamera sing digawe. Salah siji contohe iku kamera Fujifilm Instax Mini 7S, sing ngasilno foto polaroid dengan panjang 54 mm ambek lebar 86 mm. 

Topic: technology
Pasti awakmu kabeh wes tau krungu berita, nek buah nanas iku nduwe kandungan zat tertentu isok marai keguguran. Berita iku jelas hoaks yo rek, ojok onok sing percoyo maneh. Justru buah nanas iku akeh banget manfaate gawe miss V. Buah sing nduwe werno khas kuning dan nduwe kulit berduri iki mengandung enzim bromelin. Nek dikonsumsi akeh isok marai produksi lender nang miss V tambah akeh. Nah lendir iki isok mbantu pergerakan sperma melbu rahim terus nang sel telur gawe pembuahan. Terus buah nanas iki isok ngurangi gejala PMS koyok dilep, mood gak stabil, weteng kembung, sampe sakit kepala. Tapi iku kabeh dengan syarat mangane kudu sak cukupe, gak oleh berlebihan.

Topic: food & beverages
Toleransi kui babagan sing penting dipahami kanggo kabeh wong, teruma bangsa Indonesia. Saiki wong terlalu bangga karo identitase tekan iso ngelek-ngelek identitas sing liya. Padahal perbedaan kui lumarah lan ngehargai perbedaan kui sitik okehe dadi pelajaran neng kabeh agama. Ora ono agama sing ngajarke benci karo agama liyane. Awak dhewe kudu jaga toleransi beragamane awak dhewe, uga neng bidang liyane koyo suku lan basa. Yen awak dhewe ora iso nrimo perbedaan kui, negoro awak dhewe ora bakal pecah. Ora nutup kemungkinan, bakal akeh kerusuhan yen wong ora iso mahami golongan siji karo liyane. Toleransi kui penting kanggo jogo perdamaian neng negoro iki.

Topic: religion
Terjun payung iku olahraga nang udara sing dilakoni dengan cara lepas landas teko pesawat cilik. Mari nentukno ketinggian, pemain kudu terjun teko pesawat iku mau. Pemain sing ngelakoni terjun payun iki bakal dipasangi parasut sing bakal ngembang pas tuase didarik. Olahraga iki dianggep ekstrem dan kudu akeh persiapane. Iki beberapa persiapan sing kudu dilakoni sak durunge terjun payung. Siji, siapno mental. Iki sing paling penting. Nek gak wani, gak usah dipeksokno. Loro, lakoni peregangan. Tujuane gawe ngelenturno otot-otot peloncat. Telu, latihan pernapasan. Soale cara napas nang udara iku bedo karo nang darat, dadi perlu dilatih. Terakhir, pastikno awakmu cukup turu pas bengi sak durunge ngelakoni terjun payung.

Topic: sports
Modus penipuan saiki akeh banget maceme. Salah sijine yaiku dodolan online sing ngaku dadi reseller nanging malah njupuk bathi akeh lan ngapusi. Para pedagang palsu iki biyasane seneng ngilangake barang banjur ngijolake karo barang palsu utawa barang sing dudu dagangane banjur wong sing tuku kuwi diblokir ben ora bisa nuntut. Penipuan sing kedoke toko online iki dadi mudhunake kepercayaan masyarakat marang perdagangan online lan bisa maraiwong ngerasa yen toko online kuwi ora nyaman. Kamangka kuwi, saiki keamanan toko online kuwi dijaga ketat karo pemerintah lan akeh perbaikan sistem kanggo ngurangi kejahatan sing ana ning toko online lan njaga kenyamanan para pelanggan. 

Topic: business
Aku tau urip ning kampung sing rada kacau amarga akeh keluarga sing bermasalah. Salah sijine yaiku babagan rabi enom. Ning kampungku, ana bocah jenenge Jejen. Jejen iki isih umur 18 taun nanging wis dibebani karo urusah rumah tangga amarga kepaksa rabi lulus SMA. Kabeh iki amarga Jejen iki dijodohake. Bojone Jejen iki kerja ning pabrik lan kayane uga kepeksa. Amarga tekanan ekonomi iki, Jejen dadi kena KDRT amarga bojone iki sering ngombe ombenan alkohol banjur ngarani Jejen nggawa sial. Amarga ora kuat, Jejen iki njaluk pegat lan uga nerusake kuliah nganggo beasiswa ben dekne bisa dadi wong wedok sing luwih migunani sak uwise oleh trauma saka bojone. 

Topic: slice of life
Tahun 2010 aku ambek konco-koncoku dolan nang Bromo. Panggonan iku wes umum dadi wisata sing paling apik ang jawa timur. Opo maneh panggonane sing nyuguhno pemandangan alam awit teko pengunungan sampek perkebunan. Terus teko dukur yo iso delok srengenge sing lagek metu, uapike pol. Maringono, sak liyane iku yo iso delok gunung bromo langsung ambek ngeliwate padang pasire sing ombone pol, terus yo iso menek gunung bromo ambek delok kawa'e sing isek nyemborno belok'e welirang. Akeh konco-konco sing ndase ngelu nag wes kenek beluk'e. Mangkane aku gowo masker ben ora ngelu. Kabeh iku maeng pengalaman dolan ambek konco-konco sing wes suwe nag tahun 2010. Nag saiki asline yo pengen dolan mrono maneh soale panggonane apike pol.

Topic: leisures
Dino iki, aku dijak bapakku ngunjungi omahe pakdheku sing onok nang Situbondo. Pas aku takon pakdhe opo’o, jare lara dan bapakku pingin mastikno kondisine. Akhire aku sak keluarga berangkat nang Situbondo. Pas nang kono, aku kaget banget soale ndelok bentukan omahe pakdheku sing unik banget, gak koyok omah biasane. Terus iki yo ancen buru pertama kaline aku nang omahe pakdheku sing iki. Biasane ketemu iku mek pas Halal Bi Halal tok. Jare budeku, iki omah adate khas Jawa Timur sing merupakan peninggalan teko mbah buyut, jenenge Joglo Situbondo. Jarene bangunan iki gak oleh diubah utowo direnovasi. Mbari ndeloki omah iki, aku melu nyunguk kondisine pakdhe sing lara. Untung ae larane gak nemen dan jare minggu ngarep isok waras.

Topic: culture & heritage
Tahun iki pas aku delok pertandingan balapan sepeda montor ancene rodok rame timbangane tahun-tahun sak durunge. Nah sing garai rame yoiku ono sing tau oleh juara dunia peng enem iku melok mlebu maneh sak marine tahun wingi abesen sampek pirang-pirang ulan. Nah pas tahun iki deke luwong iso melok sampek pirang-pirang pertandingan nak balapan iku maeng. Nag wong iku tampil mesti akeh ramene soale mesti ono balapan sing temenen garai sing delok mlongo ambek ngelos dodo polahe oleh balapan kendele megilan. Nag pemain sing anyar-anyar mesti ora wani koyok ngunu, mangkane nag wong iki ora melok utowo abesen mesti akeh wong sing aras-arasen delok.

Topic: sports
Menungso iku makhluk sing dinamis. Gak onok uwong sing nduwe sifat sing podo. Onok sing apikan, onok sing elekan. Onok sing ‘ngobati’, onok sing ‘ngeracuni’. Wong sing problematik dan nduwe sifat racun iku kudu cepet-cepet dihindari. Tapi kadangan, sek akeh pol uwong sing kejebak nang hubungan toksik ambek koncone iku mau. Alesan gak isok ucul iku mergo de’e sek setia ambek koncone iku mau. Jarene eman, persahabatane wes mlaku suwe, moso kate pisah. Padahal, sing koyok ngono iku suwe-suwe bakal nyiksa batinmu dewe. Dadi gawe awakmu sing ngeroso tersiksa nang siji hubungan pertemanan, sadaro nek awakmu iku terjebak nang hubungan toksik. Nek wes sadar, cepetan menjauh dan nggolek konco liyane sing luwe apik.

Topic: slice of life
Lagu-lagu Batak kuwi ana akeh maceme. Salah sijine yaiku lagu judule "Butet". Lagu iki uga nyeritakake perjuangan rakyat Batak sing lagi mbela tlatah kelairane ning wayah perang. Bedhane iki dinyanyekake saka bapak marang anak wedhoke sing ditinggal perang ngelawan penjajah. Lagu iki diciptakake karo Siddiq Sitompul saka cerita yen jaman biyen bapak yen kangen keluwarga mung bisa ngirim surat. Surat iku isine ngongkon anake dadi perawat ben bisa ngobati tentara-tentara sing lagi perang. Lagu iki dinyanyekake nganggo nada sing dhuwur lan kanggo wong Batak, lagu iki dadi lagu sing marai nangis amarga amanat saka lagu iki akeh banget lan ngilingake marang wong tuwa. 

Topic: culture & heritage
Pas aku cilik aku senege pol ambek sing jenenge bal-balan. Sak liyane olah raga, yo iso koncoan ambek bocah-bocah sing sak umuran. Opo maneh nang deso bal-balan iku mesti dadi idolae bocah-bocah pas iku. Nang bal-balan iku ora mog angger saduk-sadukan tok tapi kudu boloan ambek konco-konco sing apikan ben iso menang. Soale nag ora ngunu engko ora iso menang. Terus kudu iso mileh boloh sing apik ben iso menang nag gak ngunu mesti kalah. Terus wonge kudu podo ben adil. Nah bal-balane iku mesti ora karoan kadang lang dalan, nang sawah, pas uda-udan, utowo pas sore. Terus sing sangar iku mesti nyeker ora ono sing gawe sepatu. Dadi nag gaprakan mesti ono salah sijine sing jepat.

Topic: sports
Minggu wingi, ibuku kelangan dompet ning pasar. Ibuku bingung amarga ning dompet kuwi ana KTP, SIM, lan kartu-kartu penting liyane. Pas lagi ning pasar, ibuku wis takon marang akeh pedagang nanging ora ketemu. Banjur ning tengah dalan, ana wong ngemis. Ning kesak ibuku ana dhuwit 2000 perak kanggo numpak angkot. Banjur ibuku ngewenehi wong ngemis kuwi lan milih mlaku ning omah. Ibuku wes arep ngurus kartu-kartu, banjur ana tamu. Tamu kuwi yaiku tukang becak. Bapak tukang becak kuwi ngewenehake dompet ibuku sing ilang. Jebul, bapak tukang becak kuwi sing nemu lan isine sing lengkap. Yaiku jenenge keutamaane sedekah, jare ibuku amarga bisa mbuka lawange rejeki. 

Topic: religion
Badik iku lading dowo sing bentuke khas sing dikembangno ambek masyarakat teko Sulawesi. Badik iki nduwe sisi sing tajem tunggal utowo ganda dan dowone isok sampe sekitar setengah meter. Bentuk badik iki asimetris terus bilahe biasane dihiasi ambek pamor. Badi iki penyebutan nang boso Makassar. Nek nang boso Bugis disebute dadi kawali. Badik iki nduwe konsep mistisisme dan bernilai secara ekonomi dan seni sing tingkate duwur. Badik iki bentuke koyok pistol, Cuma iki guduk senjata api. Cara nyekele yo podo koyok bek nyekel pistol. Dicekel nganggo siji tangan sing posisine patang jari nang ngarep dan jari jempol nang mburi cekelane.

Topic: culture & heritage
Sak marine mbah uti rewel gak gelem turu sak dinoan ket wingi, akhire mbah uti gelem turu mbarine tak bujuk-bujuk. Akhire aku isok ambekan dilut. Awale aku wes kate bersantai, lah kok moro-moro onok suara tahlilan banter pol teko tonggo sebelah. Terus aku buru iling nek dino iki ancen onok tahlilan rutin. Aku gak melok soale ancen nang kepercayaanku tahlilan iku bid’ah. Sakjane aku gak masalah sih nek onok uwong kate tahlilan, cuma iki ngajine nganggo mic sing marakno suarane dadi banter pol. Teko kono, siraku langsung ngelu. Opo maneh aku krungu suarane mbah uti sing tangi maneh. Tambah ngelu siraku.

Topic: slice of life
Wiwit umur 4 taun, aku melu sanggar tari ning cedhak omah karo kanca-kanca sekolahku. Sakjane ana pilihan tari modern, nanging aku milih tari tradisional jawa. Aku sinau tari khas Jawa Timur saka sing paling gampang yaiku tari anak-anak sing nggambarake kewan lan kembang, banjur lanjut tari Gandrung Banyuwangi. Tarian iki gampang diapal nanging uga kesel amarga gerakane kudu kesel. Aku uga sinau tari remo. Tari remo iki kudu bisa nahan sikil amarga teknike angel lan kudu gagahan. Tari sing paling tak senengi ya tari remo iki amarga maceme akeh lan saban daerah duwe teknike dhewe-dhewe kaya remo boled, remo jombang, lan remo malangan. 

Topic: culture & heritage
Adiku tambah ora iso bersosialisasi meneh. Sebenere adiku iso, nanging mbuh ngopo neng omah kui adiku ketok ora iso. Dheweke neng sekolah utowo kampus kui aktif melu organisasi. Adiku malah tau entuk jabatan sing penting ning organisasine. Nanging neng omah kui, adiku ketok ora iso bersosialisasi banget. Misale ono tonggo sing arep ngekei sesuati kanggo ibu, senadyan adiku sing paling cerak seko lawang, nanging dheweke wegah bukake. Sing kudu buka lawange lan nerimo tamu kui mesthi aku nek ora ono sopo-sopo meneh neng omah. Pas jamane isih nganggo telepon omah yo mirp koyo ngono. Sing nganggkat telepon kui mesthi aku. Padahal, adiku posisine luwih cerak seko telepone lan lagi selo.

Topic: slice of life
Oriflame yaiku salah siji usaha kosmetik saka Swiss sing paling terkenal amarga bisnise maju lan uga ngewenehi keuntungan sing akeh marang karyawan lan marketinge, kaya hadiah asesoris, rekreasi, lan uga seminar kosmetik tingkat internasional. Akeh anggota Oriflame sing oleh keuntungan luwih kaya mlaku-mlaku ning Eropa. Modal dodolan Oriflame iki mung tuku katalog lan bisa nawarake liwat online. Oriflame iki wis terkenal karo produk kosmetik lan parfum sing regane murah nanging kualitase uga apik. Para pelanggan Oriflame iki kesebar ning Indonesia lan uga wis akeh sing ngerasakake manfaat produk, bonus, lan uga keuntungan ekonomi liyane saka perusahaan sing wis dibangun wiwit 1967 iki.

Topic: business
Onok arek sing curhat nang aku. Jarene de’e iku minder pas nggabung nang klub fotografi sing onok nang kampus. Aku jelas heran lah, wong perasaan bakat e arek iki apik pol, dan hasil jepretane gak tau elek. Tak takoni opo’o, jare de’e minder soale de’e gak nduwe kamera DSLR utowo mirrorless dan selama iki mek motret nganggo kamera hp. Pas tak delok hp ne, dadakno wes onok fitur telung lensa nang hp e. Aku langsung nyemangati de’e ben arek iku gak minder maneh. Soale hp jaman saiki iku hasile gak kalah apik ambek kamera biasa, opo maneh sing wes onok telung lensane. Bahkan nek sing nganggo iku pinter, hasil e isok luwe apik lho. Dadi gawe awakmu kabeh, gak usah atek minder nek gak nduwe kamera DSRL. Cukup nganggo kamera hp ae hasile wes apik kok.

Topic: technology
Jaman saiki, sembarang produk dodolan, terutama sing dodolane online, iku pasti bakal dipaketno dan dikirim karo kurir ekspedisi. Kadang awak dewe iku males gawe metu nang ekspedisi mek gawe ndekek paket sing kate dikirimno. Nek nganggo platform toko online koyok Shopee, paket iku mau isok disusul karo kurir ekspedisi, dadi awak dewe gak usah metu omah. Onok cara gawe ngatur penjemputan paket karo kurir nek teko Shopee. Siji, mbarine pembeli nge-checkout barang nang Shopee, lakoni pengecekan nang pesanan ben isok diproses. Loro, atur opsi pengiriman ambek wektu penjemputan paket nang alamat toko nang bagian Seller Centre. Telu, kemas produk sing kate dikirim terus cetak resi sing dikirim teko Shopee. Terakhir, garek enteni kurir teko gawe njupuk paket iku.

Topic: business
Biasane nang sekolahku biyen iku kabeh siswa ambeki siswi mesti dikongkon melok olahraga. Terus yo disaranno kon milih salah sijine ekskul sing ancene disenengei ambek siswa-siswi sing sekolah nang kono. Mangkane bocah-bocah mesti duwe keahlian olahraga dewe-dewe ono sing nang basket, ono sing nang bal-balan, ono sing nang tenis, terus yo ono sing nang bulu tangkis barang. Nah sing ora ono yoiku sing nang ngelangi soale nang kono biyen durung ono kolam renange soale isek dibangun. Nah kegiatan eksul iku maeng ancene disaranno ben bocah-bocah iku iso ngembangno bakal olahragae maeng. Soale olahraga iku penting kanggo kesehatane wong iku maeng. 

Topic: sports
Ancen ket mbiyen iku aku paling males nek dikon olahraga jenis opo ae. Tapi aku pasti langsung semangat nek dijaki senam. Ben onok acara senam nang ndi ae, aku pasti njaluk melu. Mulai teko nang Sekolah, pas onok acara gede, dan sek akeh liyane maneh. Awakku seneng senam iku mergo rasane nek olahraga iki iku asik, gak mboseni, dan guampang. Gerake macem-macem, dan instruktur e pasti semangat banget gawe mimpin wong-wong. Wes ngono senam iku isok nganggo lagu macem-macem, dan iku isok diatur karo lagu senengane awak dewe. Senam iku sisan jenis olahraga sing isok nggerakno kabeh anggota tubuh. Dadi cukup siji olahraga ae dan gak usah atek olahraga iki iku maneh gawe ngelatih anggota tubuh.

Topic: sports
Aku nduweni suling ing omahku. Suling yaiku salah siji piranti lagu saking daerah Jawa Barat. Suling dadi salah siji piranti lagu sing paling tuwa ing dunya. Suling yaiku salah siji piranti lagu sing digawe saka pring. Ing perkembangan zaman, suling saiki ana sing digawe teko bahan sak liyane pring, misale saking perak, emas, utowo campuran karo-karone. Suling biasane nduweni warna coklat, tergantung karo bahan sing digawe. Suarane suling lembut, lan enak yen diunikake karo piranti lagu liyane.  Suling biasane nduweni ukuran 60 cm lan kadang ana sing ukuran 30 cm. Suling nduweni bentuk sing bunder, dawa kaya pipa, lan nduweni bolongan ing bagiane. Suling biasane diunekake nganti cara disebul.

Topic: culture & heritage
Taeyong lagi crita ning dulur-dulure babagan pengalamane munggah Gunung Rinjani sing ana ing Lombok. Munggah Gunung Rinjani uga bisa dilewti kanti nyewa ojek nuju pos 2 rute Sembalun. Kaping pisan, golek ojek sing biasane ana ing cedhake hotel. Kaping loro, ojek iki mbandrol rega kurang luwih 250 ewu. Numpak ojek nuju ing pos 2 iki bisa kanggo nyimpen tenagae awakdhewe supaya ora pegel nalika ngewiwiti munggah Gunung Rinjani. Yen mlaku biasa, mbutuhake kurang luwih telu nganti patang jam nuju pos 2. Numpak ojek iki uga bisa kanggo ngewangi ekonomi masarakat sing ana ing cedhake Gunung Rinjani amarga iki dadi salah siji penggaweane.

Topic: leisures
Yen wis bisa njaga bagian njaba laptop, sing perlu diopeni liyane yaiku bagian njero laptop, yaiku babagan program-programe sing ana ning jero amarga laptop kuwi luwih sensitif karo virus yen dibandingke karo komputer gedhe. Laptop kuwi uga duwe kemampuan sing luwih terbatas, kamangka ora perlu nyimpen dokumen sing ukurane gedhe amarga bisa marai laptop cepet rusak. Wong kang duwe laptop iki uga nyediakake harddisk kanggo nyimpen dokumen. Banjur sak uwise kuwi uga ora usah download babagan sing aneh-aneh kajaba saka web resmi amarga bisa ngundang virus lan ngerusak kabeh isi laptop. Sing pungkasan, uga kudu luwih sregep ngeresiki laptop saka virus nganggo scan karo ngeresiki dokumen. 

Topic: technology
Penggawean sing iso dilakoni nag waktu luang iku macem-macem, ono sing sio digawe ngembangno hobine, kesenengane, ambek kumpul karo wong-wong sing disenengi. Lah manfaate iku maeng yo akeh contone ben awak iki ora kaku terus polahe kaean mikirno penggawean sing ora ono enteke. Terus ben awak iki yo iso sehat ambek ngasoh teko penggawean sing ora karuan abote. Mangkane perluni aktivitas nag waktu luang gawe njogo kesehatan awakmu ben awakmu tetep seger, nag wes seger pikiranmu yo melok seger ambek emosimu yo ora mbledos-mbledos. Soale nag awakmu ora nggunakno waktu luangmu gawe penggawean sing mbok senengi, biasane mesti ono sing kurang ambek sing ganjel.

Topic: leisures
Wedang uwuh punika salah satunggaling unjukan tradisional ingkang tasih bertahan ngantos sakpunika. Unjukan menika mirip kaliyan jamu ingkang didamel saking rempah-rempah ingkang gedhe manfaatipun. Bentenipun, jamu didamel saking sari rempah-rempah ingkang dipun uleg terus disaring lan dipendhet toyanipun utawi dipundamel dados bubuk wonten pabrik. Khasiatipun wedang uwuh kaliyan jamu sami kathah kangge kesehatan. Nanging, jamu  sanesipun saged nyegah penyakit, ugi gadhah khasiat sanes ingkang luwih spesifik, gumantung saking bahan bakunipun. Kayata jamu rapet wangi, jamu paitan, jamu beras kencur, lan kathah sanesipun. Wedang uwuh kaliyan jamu sampun kondang khasiatipun kawit pirang-pirang abad kapengker. Pramila kathah tiyang Indonesia ingkang tasih ngandelaken unjukan-unjukan punika kangge njagi kesarasan.

Topic: food & beverages
Wong sing ora nduweni kegiyatan lan akeh kegiyatan kuwi padha-padha nduwe potensi kanggo stres. Stres iki bisa diilangi kanggo akeh kegiyatan kaya olahraga. Olahraga iki bisa ngilangi stres amarga bisa ngetokake hormon. Nanging kadhang olahraga iki marai stres yen kudu ditarget. Olahraga iki kudune ora marai stres amarga kudune ora duwe target lan kudu akeh variasine, kaya misale dina iki yoga, sesui jogging, lan uga liyane ben ora bosen. Yen gampang bosen, olahraga iki bisa nggolek kanca ben ana pendukunge. Sing marai eman yaiku saiki akeh wong sing mikir yen olahraga kuwi larang, padahal ya ora kudu ngetokake dhuwit kaya mlayu isuk. 

Topic: slice of life
Seko biyen ngerti yen panganan sing dadi oleh-oleh khas Yogyakarta kui bakpia pathok. Pathok kui dijikuk seko jeneng daerah sentra pembuatanne. Biasane isian bakpia kui kacang ijo. Nanging saiki wis akeh bakpia sing versi kekinian. Ukurane kui luwih cilik lan duwe varian rasa luwih akeh, seko coklat tekan duren. Akeh wong sing ngomong yen bakpia kekinian kui rasane aneh lan luwih cocok karo bakpia pathok. Nanging saiki, ono meneh bakpia sing luwih ora masuk akal, yaiku bakpia kukus. Sing seko jenenge wae, kudune kui dudu bakpia. Bakpia kui kudune dipanggang dudu dikukus. Rasane ugah adoh seko bakpia. Rasane kui luwih mirip brownis kukus.

Topic: culture & heritage
Bengkel Hati kui dudu klinik sing klenik. Neng kono, wong iso ngerti solusi utowo obat seko penyakite nganggo ngebenahi sifat utowo tabiate sing ala. Klinik sing diduweni karo Ustaz Dhanu kui karamah seko Gusti Allah. Karamah kui mung iso diwehi neng wong-wong terpilih saking Gusti Allah. Kanggo sebagian wong, kui tetep alasan sing ora masuk. Nanging metode iki wis ana seko jaman biyen. Ilmu sing koyo ngeneki diarani firasat neng Melayu utowo Sumatra, yen neng Jawa kerep diarani ilmu titen. Ilmu iki diduweni kanggo coro nitene tanda-tanda neng sekitare awak dhewe. Ora mung mandhek neng sak uwong wae, cara maca tanda-tanda iki dilakoni turun temurun. Ilmu iki valid utowo iso dipercoyo mergo validasi seko wong sak ben masane.

Topic: religion
Ning agama islam, akeh upacara keagamaan sing mengeti alur uripe manungsa ning dunya iki. Salah sijine yaiku akikah. Akikah iki upacara kanggo mengeti kelairane bocah lan hukume sunnah muakad utawa sunnah sing paling disaranake. Hukum kuwi akeh dasare lan akeh para ulama sing setuju amarga akeh sing percaya yen akikah iki bisa ngeculake para bayi saka belenggu jin. Sak liyane kuwi, akikah iki uga dadi cara kanggo sedekah lan ngucap sukur amarga ana bayi sing wis lair. Upacara iki dadi cara ngenalake bayi marang lingkungan lan keluargane. Kamangka kuwi, kanggo kanca-kanca muslim, kudu sadar yen upacara iki penting. Yen durung akikah, ya jajal akikah secepete lan mengko yen duwe anak kudu ngewenehi hak akikah iki. 

Topic: religion
Lompat tali iki dadi salah siji olahraga favoriku pas cilik. Awale mergo jaman cilik mbiyen, aku nduwe perawakan sing cilik banget. Bahkan saking cilike, aku sampe akeh dinyek karo koncoku. Kabeh podo ngomong nek aku iku boncel. Akhire aku wadul nang bapakku. Karo bapakku, dikon jarno ae. Timbang tambah porek, aku dikon olahraga ae cek tambah duwur. Gak suwe, aku ditukokno tali dan dikon rutin lompat talian. Ben sore mbari moleh sekolah, aku lompat tali terus. Tambah suwe, aku tambah nikmati kegiatan rutin iku mau. Mergo lompat tali iku mau, awakku dadi tambah duwur, dan iku sing marakno aku tambah semangat gawe lompat talian terus.

Topic: sports
Ana tradhisi-tradhisi sing dilakokake wong buddha wektu riyoyo waisak utamane wong indonesia. diantarane yoiku, sing nomer siji ngurupno lampu lan lilin gambar kembang teratai. sing nomer loro proses jupuk banyu berkat teko sumber banyu jumprit sing onok ning kabupaten temanggung lan nyumet obor karo geni saka mrapen kabupaten grobogan. nomer loro ritual pindapatta, yoiku ritual ngekek i panganan ning biksu tekan wong wong. ritual iki digawe wong wong jalakno kebajikan. nomer telu diarani samandhi . samandhi iki dilakokake pas rembulan purnama. ora oleh ngelakokno ritual sak karepe dewe . kudu onok tata carane dewe. yen ora ngerti yo kudune melok wong tuwo tuwo sing wis ngerti aturan e . 

Topic: religion
Misale awak dhewe pengen anake dhewe dadi pengusaha sing apik, awak dhewe kudu ngelatih anak seko isih cilik. Sebenere ora kudu dipekso dadi pengusaha, nanging yen dheweke iso dodolan kui bakal ngewangi perkembangan kariere sesok pas wis gedhe. Pengusaha kui duwe sifat ora gampang nyerah lan wani jupuk resiko. Rong perkoro iki angel dheweke entoke yen dheweke arep sinau dadi wong sing koyo ngono dhewekan. Wong kui butuh dorongan seko faktor liyo, salah sijine nganggo coro usaha iki. Dheweke dadi muter uteke piye corone dheweke dodolan kui ora rugi lan tenogone ora dadi sio-sio. Awak dhewe ora usah ngekon dodalan sing abot-abot. Awak dhewe uga tetep kudu pastike yen dheweke seneng ngelakoke kui.

Topic: business